Borðtennissamband Íslands hlýtur styrk úr Afrekssjóði ÍSÍ Nýverið var gengið frá samningi Borðtennissambands Íslands og Afrekssjóðs ÍSÍ vegna styrkveitinga ársins 2018 . Borðtennissamband Íslands ( BTÍ ) flokkast sem C / Þróunarsérsamband samkvæmt flokkun Afrekssjóðs ÍSÍ fyrir árið 2018 . Heildarstyrkveiting sjóðsins til BTÍ vegna verkefna ársins er 1.450.000 kr. og er hækkun á styrkupphæð frá síðustu árum þar sem verkefni BTÍ árið 2017 hlutu styrk að upphæð 1 m.kr . Afreksstarf BTÍ á árinu 2018 hefur falið í sér þátttöku á fjölmörgum erlendum mótum , s.s. Evrópumótum og Norður-Evrópumótum , auk þess sem að íslenskir borðtennismenn hafa í auknum mæli sótt æfingar og æfingabúðir hjá félögum á Norðurlöndum . Þá hefur verið lögð áhersla á fjölga alþjóðlegum dómurum og efla þjálfarakunnáttu á Íslandi , en síðla árs var m.a. ráðinn nýr og reynslumikill erlendur landsliðsþjálfari . Það voru þeir Ingimar Ingimarsson , formaður BTÍ og Hlöðver Steini Hlöðversson , varaformaður BTÍ sem undirrituðu samninginn fyrir hönd BTÍ og þau Lilja Sigurðardóttir , formaður stjórnar Afrekssjóðs ÍSÍ og Andri Stefánsson , sviðsstjóri Afreks - og Ólympíusviðs ÍSÍ fyrir hönd Afrekssjóðs ÍSÍ .